Ֆերարայի մայր տաճար

Ֆերարայի մայր տաճար (իտալ.՝ basilica Cattedrale di San Giorgio Martire), Իտալիայի Ֆերարա քաղաքի մայր տաճար, Ֆերարայի և Կոմակյոյի կաթոլիկ արքեպիսկոպոսության նստավայր։ Գտնվում է քաղաքի կենտրոնում՝ Ֆերարայի քաղաքապետարանի դիմաց, որը նախկինում եղել է դ’Էստե հերցոգների նստավայրը և բակով միացած է արքեպիսկոպոսական պալատին։ Նվիրված է Ֆերարայի հովանավոր համարվող Սուրբ Գևորգին։ Կառուցման պատմություն Ներկայիս տեղում տաճարը կառուցվել է 12-րդ դարում, երբ Ֆերարայի կենտրոնը տեղափոխվել է Պո գետի ձախ ափ։ Օծվել է 1135 թվականին։ Տաճարի սկզբնական վայրում Ֆերարայի նախկին հին կենտրոնում մինչ օրս գտնվում է Սուրբ Գևորգի թեմական եկեղեցին (իտալ.՝ Basilica di San Giorgio fuori le mura): Տաճարը ռոմանական ոճով կառուցված եռանավ բազիլիկ է։ Գլխավոր (արևմտյան) ճակատամասը պատված է սպիտակ մարմարի սալիկներով։ Այն ունի կլոր պատուհաններ, բազմաթիվ բարձրաքանդակներ։ Ճակատամասի գլխավոր տարրը երկու սյուների վրա հենված փոքր պորտալն է, որը բնորոշ է իտալական միջնադարյան ճարտարապետությանը։ Պորտալը եզրափակվում է Տիրամոր քանդակով՝ գրկին մանուկ Քրիստոսը, իսկ Տիրամոր քանդակից վեր բարձրաքանդակներ միջոցով ներկայացվում է Ահեղ դատաստանը։ Գլխավոր պորտալը, որը գտնվում է փոքր պորտալի ներքևի հատվածում, զարդարված է բարձրաքանդակներով, որոնք ներկայացնում են երևակայական էակների։ Այն պսակում է Սուրբ Գևորգի պատկերով տիմպանը։ Տաճարի հարավային պատին կան երկհարկ լոջաներ։ Այստեղ է տեղակայված նաև տաճարի երկրորդ պորտալը, որը 18-րդ դարում ավելացվել է տաճարին կից առևտրական շարքերի կառուցման ժամանակ։ Այս պորտալի շուրջը եղել են տարվա եղանակների թեմայով սալիկներ, որոնք ներկայումս գտնվում են տաճարի թանգարանում։ Այս սալիկների վրա պատկերված են եղել հեթանոս աստվածներ, օրինակ՝ հունվարը ներկայացված է երկդեմ Յանուսի կերպարանքով։ Հարավային պատի մոտ զանգակատան կառուցումը սկսվել է դասական վերածննդի շրջանում՝ 1451-1493 թվականներին։ Այն կառուցվել է Լեոն Բատիստա Ալբերտիի նախագծով և սալիկապատվել սպիտակ և վարդագույն մարմարով։ Ավարտին է հասցվել 16-րդ դարում։ Աբսիդները, որոնք կառուցվել են Ռոսսետտիի նախագծով, զարդարված են աղյուսե կամարներով և մարմարյա սյուներով։ Տաճարի ներքին հարդարանքը ոչնչացել է 17-րդ դարի հրդեհից և վերականգնվել Ֆերարայի համար ոչ այնքան բարենպաստ ժամանակաշրջանում բարոկկո ոճով։ Հին ինտերիերից պահպանված առարկաներից առավել հետաքրքրություն են ներկայացնում հին երգեհոնի փեղկերը, որոնք նկարազարդել է Կոզիմո Տուրան։ Դրանք ներկայումս գտնվում են տաճարի թանգարանում։ Պատկերասրահ Տես նաև Ֆերարա Իտալիայում ՅՈՒՆԵՍԿՕ-ի Համաշխարհային ժառանգության օբյեկտների ցանկ Ծանոթագրություններ Արտաքին հղումներ Տաճարի հատակագիծ(չաշխատող հղում) Museo della Cattedrale — Il percorso iniziatico delle formelle Արխիվացված 2020-02-20 Wayback Machine